Blair: 'Komemoracija žrtvama terorizma prilika je za ujedinjenje nacije'
Anketa provedena u islamskoj zajednici u Britaniji pokazuje da više od 10 posto britanskih muslimana smatra da počinitelji londonskih t
Dnevnik Los Angeles Times na naslovnici objavljuje reportažu iz Londona gdje je jučer obilježena prva godišnjica terorističkih samoubilačkih napada na sustav gradskog prometa. U napadima su poginule 52 osobe, više od 700 ih je ranjeno. Počinitelji su bili mladi Britanci muslimanske vjere – trojica podrijetlom iz Pakistana te jedan s Jamajke. Premijer Tony Blair je na jučerašnjoj komemoraciji izjavio da obilježavanje ovog tragičnog događaja 'predstavlja priliku da se cijela nacija ujedini'. Međutim, anketa provedena u islamskoj zajednici u Britaniji - koju je prije nekoliko dana objavio londonski dnevnik Times - pokazuje da više od 10 posto britanskih muslimana smatra da počinitelji londonskih terorističkih napada zavređuju status 'mučenika vjere'. Drugih 16 posto ispitanika smatraju da je metoda u konkretnom slučaju možda bila pogrešna, ali je opći cilj prošlogodišnjih samoubilačkih napada bio opravdan. Dva posto ispitanika izjavilo je da bi bili ponosni kada bi se član njihove obitelji pridružio al-Qaidi, dok bi 16 posto bilo 'indiferentno'. Bez obzira na ove razmjerno visoke brojke, uvjerljiva većina ispitanika islamske vjere želi da vlasti protiv ekstremista poduzmu strože mjere, dok 65 posto smatra da bi njihova zajednica trebala biti bolje integrirana u britanski javni život. Dnevnik Seattle Post-Intelligencer objavljuje članak na istu temu, navodeći opservacije stanovnika Londona. Taksist Idris Raja – koji u Britaniji živi više od 40 godina - tuži se da ljudi ne žele ući u njegov taxi. On smatra da je to zbog toga što je očito da je on iz Pakistana. 'O nama javnost sudi na temelju posve drugačijih kriterija' – kaže ovaj stanovnik Londona. Norman Kamber, britanski mirovni aktivist kojeg su irački pobunjenici držali kao taoca puna četiri mjeseca, poželio je da jučerašnja komemoracija žrtvama samoubilačkih napada u podzemnoj željeznici 'zbliži Britance, bez obzira na podrijetlo'. 'Iako je riječ o ogromnoj tragediji, pogotovo za obitelji žrtava, nadam se da će iz tog događaja proizići i nešto dobro, u smislu približavanja ljudi različitih vjera' – rekao je Norman Kamber. Američki dnevnici prominentno mjesto rezerviraju za činjenicu da su u komemoracijama širom Britanije sudjelovali brojni pripadnici islamske zajednice koja je najoštrije osudila terorizam.